Mugabe pos sy adjunkEmmerson Mnangagwa en sy vrou, Auxillia (Foto: ANA) Die Zimbabwiese adjunkpresident, Emmerson Mnangagwa, is Maandag die trekpas gegee oor sy “ontrouheid, onbetroubaarheid” en ŉ “tekort aan integriteit in die uitvoer van sy pligte”. Simon Khaya, ŉ regeringswoordvoerder, het dié nuus Maandag by pres. Robert Mugabe se regeringskantoor bekend gemaak. “Mnangagwa se optrede in die uitvoering van sy pligte was strydig met sy amptelike verantwoordelikhede. Hy het deurlopend eienskappe van ontrouheid, misleiding en onbetroubaarheid getoon,” het Khaya tydens die aankondiging gesê. Dié nuus volg nadat Mugabe Saterdag op ŉ byeenkoms in Bulawayo gedreig het om Mnangagwa van sy pligte te onthef. Mnangagwa is die tweede Zimbabwiese adjunkpresident wat die trekpas kry sedert 2014. Joice Mujuru, nou die leier van die National People’s Party, is in 2014 uit die regerende party geskop nadat sy glo teen Mugabe sou saamgesweer het. Dit is nie die eerste keer dat Mnangagwa onder die president deurloop nie. Die president en sy vrou, Grace, het Mnangagwa in September vanjaar beskuldig van ŉ reeks oortredings, onder meer sameswering om Mugabe se presidentskap tot ŉ einde te bring en dat hy nié die regerende party, Zanu PF, ondersteun nie. Volgens Grace het Mnangagwa die presidentsegpaar al telkemale in die openbaar gekritiseer. Sy het ook al “baie slegte stories” gehoor wat glo deur Mnangagwa begin of versprei is, het sy gesê. Mugabe het Mnangagwa onder meer as outeur van die Tsholotsho-deklarasie beskuldig – ŉ poging van leiers binne die regerende party om van Mugabe as president ontslae te raak. Dié jongste optrede teen Mnangagwa word volgens talle mediaberigte toegeskryf aan Grace wat haar visier sterk op die presidentspos het.